Úrad vlády SR						   Na rokovanie vlády SR 
Sekcia hospodárskej politiky			           	   dňa 22.8.2001
									   k číslu: 5582/2001
									   k bodu: 32

S t a n o v i s k o

k Návrhu na zrušenie úlohy uznesenia vlády SR č. 830 zo dňa 18.10.2000, bod C.5.

I.

     Materiál na rokovanie vlády SR predkladá minister dopravy, pôšt a telekomunikácií  na základe listu MF SR č. 3313/2001 – KM zo dňa 28. júna 2001.

     Materiál obsahuje návrh uznesenia, dôvodovú správu, prílohu a návrh komuniké.

     V uznesení vlády SR č. 830 zo dňa 18. októbra 2000, ktoré bolo prijaté k projektu transformácie a reštrukturalizácie Železníc SR, bolo v bode C.5. uložené ministerke financií poskytnúť v roku 2001 štátnu záruku na úver EBRD v sume 950 mil. SK (30 mil.EUR) na riešenie sociálnej oblasti spojenej s procesom transformácie a 150 mil. Sk ako nevyhnutné náklady na proces transformácie Železníc SR.

     Ministerstvo financií v spolupráci s rezortom dopravy, pôšt a telekomunikácií vytvorilo iné možnosti financovania požiadaviek Železníc SR, preto ministerka financií požiadala listom ministra dopravy, pôšt a telekomunikácií, ako predkladateľa úlohy C.5. uznesenia vlády SR č. 830/2000 o predloženie návrhu vláde SR na zrušenie predmetnej úlohy.

II.

     Materiál nebol predmetom medzirezortného  pripomienkového  konania..

III.

     V dôvodovej správe k predloženému dokumentu sa uvádzajú dôvody, pre ktoré nebolo možné doviesť rokovania s EBRD do úspešného konca.

     Úspešnejšie boli však rokovania s domácimi bankami (Tatra banka, a.s.,VÚB, a.s., Poštová banka, a.s. a Poľnobanka, a.s.) ktoré poskytli úvery pre Železnice SR na základe súhlasu vlády SR s prevzatím štátnej záruky (uznesenie vlády SR č. 468/2001) v celkovom objeme 10,5 mld.Sk.

     Časť týchto prostriedkov bolo možné použiť aj na realizáciu cieľov obsiahnutých v bode C.5. uznesenia vlády SR č.830/2000 a okrem toho  poskytnutím spomínaných úverov sa vyčerpal limit na prevzatie štátnej záruky za úvery Železníc SR pre rok 2001.

      Z týchto dôvodov možno považovať návrh na zrušenie predmetnej úlohy za opodstatnený, a preto odporúčame vláde SR s predloženým návrhom súhlasiť. V návrhu uznesenia odporúčame upraviť znenie bodu A nasledovne:

     
Vláda

A.	súhlasí

A.1. s návrhom na zrušenie bodu C.5. uznesenia vlády SR č.830 zo dňa 18.10.2000.